Diari Oficial de la Generalitat Valenciana


Sumari del DOGV 9634, del 07-07-2023 (2023/7542)

ACORD de 29 de juny de 2023, del Consell, d'inici d'actuacions per a pal·liar l'extraordinària situació de crisi del cultiu de la cirera a la província d'Alacant.
------------------------------------------------------------------------------------------------------------------------------------------------------------------

### Dades del document

Número de DOGV
:   9634

Data del DOGV
:   07-07-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/7542


Data del document
:   29-06-2023

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Acord

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * ajuda a l'agricultura

ACORD de 29 de juny de 2023, del Consell, d'inici d'actuacions per a pal·liar l'extraordinària situació de crisi del cultiu de la cirera a la província d'Alacant. [2023/7542]  
El sector de la cirera a la província d'Alacant experimenta una greu situació després de cinc campanyes consecutives sense producció, a conseqüència de diversos fenòmens climàtics adversos. Això ha motivat que les explotacions agrícoles estiguen patint una important descapitalització que impedeix abordar les tasques bàsiques de manteniment i millora, la qual cosa compromet la continuïtat del cultiu, i suposa un risc cert d'abandó definitiu.  
En la campanya 2023, les altes temperatures registrades al final de la floració han provocat un deficient quallat de la fruita, i el posterior temporal de pluges esdevingut en plena campanya de recol·lecció el mes de maig deixen un balanç de pèrdues important i una producció estimada pròxima al 10 % d'una campanya normal. A tota aquesta situació, cal afegir que la fragilitat econòmica de les explotacions dificulta la contractació de l'assegurança agrària, i moltes superfícies de cirerer manquen de cobertura, de manera que s'exposa amb major intensitat la vulnerabilitat de les explotacions.  
D'altra banda, l'anàlisi de les ajudes de la política agrària comuna que arriben a aquesta orientació productiva també posa de manifest la reculada significativa del nombre de perceptors d'ajudes a rendes, així com del muntant total d'aquests pagaments que, any rere any, veuen minvar les aportacions als agricultors.  
En 2022 es van produir, a més, rellevants incendis a la Comunitat Valenciana que també van afectar la Vall d'Ebo i municipis pròxims, que van ocasionar pèrdues en l'estructura productiva i destrucció d'arbratge, la qual cosa va motivar l'adopció de l'Acord de 30 d'agost de 2022, del Consell, d'inici de les actuacions per a pal·liar els danys produïts pels greus incendis forestals de juliol i agost de 2022. Com a conseqüència, es va publicar el Decret 17/2023, de 24 de febrer, del Consell, d'aprovació de les bases reguladores de concessió directa d'ajudes a empreses del sector agroalimentari afectades pels incendis de juliol i agost de 2022.  
El cultiu de la cirera exerceix un paper primordial en el sector agrari de la província d'Alacant, i representa un motor econòmic que genera riquesa i llocs de treball en zones d'interior, perquè exigeix disposar de mà d'obra suficient durant les fases de recol·lecció i selecció del fruit en el moment òptim de maduració. És, doncs, un sector fonamental en termes de fixació la població en enclavaments extremadament sensibles com la muntanya d'Alacant i altres comarques de la província, a més de ser un element vertebrador que promou el desenvolupament rural sostenible, el manteniment del medi ambient i del paisatge.  
  
Davant d'aquesta extraordinària i alarmant crisi, és necessari proposar un pla de xoc que contribuïsca a pal·liar les dificultats dels productors i comercialitzadors de cireres de la província d'Alacant, i disposar de mesures que permeten assegurar el manteniment del cultiu i de les activitats derivades.  
Per tot això, de conformitat amb l'article 28.c de la Llei 5/1983, de 30 de desembre, de la Generalitat, del Consell, a proposta de la consellera d'Agricultura, Desenvolupament Rural, Emergència Climàtica i Transició Ecològica, el Consell, prèvia deliberació, en la reunió de 29 de juny de 2023  
  
  
ACORDA  
  
Primer  
L'inici de les actuacions per a pal·liar l'extraordinària falta de producció dels cultius dedicats a la producció de cirera a la província d'Alacant, atesa la persistent concurrència de factors climàtics, ambientals, i incendis, que s'han acumulat en els últims anys i que suposen una greu pèrdua econòmica a explotacions agrícoles i comercialitzadors de cireres.  
Segon  
Avançar en l'elaboració d'un pla d'acció que mitigue les dificultats del sector de la producció de cireres a la província d'Alacant. Aquest pla haurà d'analitzar: possibles ajudes a agricultors i operadors de la cadena de comercialització; així com línies de finançament empresarial en col·laboració amb l'Institut Valencià de Finances; la proposta de reducció de mesures fiscals per als operadors afectats; o la revisió d'instruments administratius com els plans d'assegurances agràries adaptades a la realitat del sector. Així mateix, s'estudiaran el foment del cooperativisme en les zones afectades i altres mesures estructurals com ara canvis varietals adaptats a les condicions ambientals derivades del canvi climàtic.  
  
  
Tercer  
Facultar la Conselleria d'Agricultura, Desenvolupament Rural, Emergència Climàtica i Transició Ecològica perquè duga a terme les actuacions necessàries per al desenvolupament del pla d'acció.  
  
Quart  
Mitjançant Ordre de la conselleria competent en matèria d'agricultura s'aprovaran les bases reguladores i la convocatòria d'ajudes per concurrència competitiva a explotacions agrícoles i comercialitzadors de cireres, havent d'incloure la quantia global màxima destinada a finançar aquestes ajudes.  
  
Cinquè  
Publicar el present Acord en el Diari Oficial de la Generalitat Valenciana.  
  
València, 29 de juny de 2023  
  
La consellera secretària  
AITANA MAS MAS